Izkušnja deklamatorke Župančičeve frulice

VINICA, 11. 6. 2010

Zelo sem bila presenečena, ko sem zvedela, da je strokovna komisija od 69 osnovnošolcev, ki so se v letošnjem šolskem letu potegovali za najboljšega slovenskega deklamatorja, med pet finalistov izbrala tudi mene. Zabava s prijateljicami me je spomnila, da sem lahko na ta dosežek zelo ponosna. Pred zaključnim nastopom v Vinici sem veliko deklamirala. Učenci so me podpirali in učiteljica mi je bila v veliko pomoč pri preganjanju treme. 
Pa je prišel dolgo pričakovan petek, poln dogodivščin. S starši smo se odločili, da se skupaj odpravimo na izlet v zanimiv, majhen in pravljičen kraj v Beli krajini, v katerem je na svet pokukal sloveč slovenski pesnik, modernist Oton Župančič. 
Gasilski dom, v katerem je prireditev potekala, smo našli z lahkoto, oder ter ozvočenje sta mi ustrezala. Z učiteljico smo si privoščili sok, da bi nervoza izginila. Trema je minila, ko so me prvi televizijski novinarji poprosili za izjavo o tem, kaj menim o deklamatorstvu oz. pesništvu. Potem pa se je začelo. Program je bil čudovit in deklamacija mi je uspela. Ko sem izvedela, da me je poslušal tudi Boris A. Novak, sem bila še bolj navdušena. Bili smo res zelo dobri deklamatorji in pesniki. Že to, da sem bila ravno jaz med petimi najboljšimi, mi je dalo motivacijo, da sem šla na oder. Žal nisem zmagala, čeprav sem dala vse od sebe. A vseeno sem bila zelo vesela. Slikala sem se pri Župančičevi rojstni hiši in ogledala sem si lepoto Vinice. Kasneje pa je bila še pogostitev in sam Boris A. Novak me je pohvalil, mi dal avtogram ter povedal, da sem mu bila še posebej všeč, zato me ne bo pozabil. 
Bila sem navdušena in tega dogodka ne bom nikoli pozabila. Velika zahvala za ves trud gre tudi učiteljici Matejki Tirgušek.                            

